
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže v správe Komisie o Turecku za rok 2025 sa uvádza, že prostredie pre slobodu a pluralitu médií je obmedzené; keďže vznikli obavy v súvislosti so zadržiavaním a vyhosťovaním zahraničných novinárov;
B.	keďže v posledných rokoch bolo z Turecka vyhostených najmenej 300 zahraničných kresťanských pastorov, misionárov a ich rodinných príslušníkov a bol im odopretý opätovný vstup uplatnením administratívnych opatrení „N-82“ a „G-87“, ktoré ich označujú za hrozby pre národnú bezpečnosť bez dôkazov, súdnych procesov či účinných prostriedkov nápravy;
C.	keďže nezávislý iránsky novinár Kaveh Taheri, ktorého UNHCR uznal za utečenca, bol 26. januára 2026 zadržaný a v Iráne čelí vyhosteniu a politickému prenasledovaniu; keďže novinárku Nudžan Malu Hassanovú 20. januára 2026 postrelili a zranili príslušníci tureckej pohraničnej stráže, keď informovala o protestoch; keďže ďalší novinári, medzi inými korešpondent BBC Mark Lowen, už boli vyhostení a ďalší, napríklad francúzsky novinár Raphaël Boukandoura, boli zatknutí a vyhrážali sa im vyhostením;
D.	keďže kresťania podľa správ sú najviac prenasledovanou náboženskou skupinou na celom svete; keďže neuznanie a neriešenie tohto stavu oslabuje dôveryhodnosť medzinárodného úsilia o ochranu slobody náboženského vyznania alebo viery;
E.	keďže na ESĽP prebieha niekoľko súvisiacich konaní vrátane veci Wiest/Turecko;
F.	keďže premena chrámu Hagia Sofia na mešitu, ničenie kresťanských kostolov a neustály tlak na kresťanské komunity sú dôkazom o širšom a systematickom modeli obmedzovania základných slobôd vrátane slobody prejavu a slobody náboženského vyznania; 
1.	dôrazne odsudzuje cielené vyhosťovanie zahraničných novinárov a zahraničných kresťanov pod neodôvodnenými zámienkami národnej bezpečnosti a bez riadneho procesu; vyjadruje poľutovanie nad tým, že nie je prístup k dôkazom a nejestvuje zmysluplná súdna kontrola;
2.	vyjadruje neochvejnú podporu kresťanom a potvrdzuje, že sloboda náboženského vyznania alebo viery vrátane práva vykonávať, meniť alebo prejavovať svoje náboženské vyznanie individuálne alebo spoločne s inými musí byť plne chránená v súlade s medzinárodným právom v oblasti ľudských práv a dodržiavaná bez diskriminácie alebo zasahovania štátnych orgánov;
3.	domnieva sa, že tieto cielené vyhostenia sa uskutočňujú v širšom kontexte úpadku demokracie, narúšania nezávislosti súdnictva, kriminalizácie disentu a útokov na občiansku spoločnosť;
4.	vyzýva Turecko, aby okamžite ukončilo všetky formy súdneho a administratívneho prenasledovania zahraničných novinárov, často pod zámienkou národnej bezpečnosti; vyjadruje hlboké rozhorčenie nad nahlásenými prípadmi svojvoľného zatýkania a zadržiavania; vyzýva Turecko, aby okamžite zastavilo konanie o vyhostení Kaveha Taheriho a všetkých ostatných zahraničných novinárov; požaduje pozastavenie všetkých súdnych konaní proti švédskemu novinárovi Joakimovi Medinovi a všetkým novinárom odsúdeným za vykonávanie ich práce;
5.	súhlasí s posúdením v správe o Turecku za rok 2025, pokiaľ ide o reštriktívne prostredie pre novinárov a kritické hlasy;
6.	vyjadruje solidaritu s tureckými novinármi, ktorí napriek početným prípadom prenasledovania naďalej podávajú nezávislé správy; vyzýva Komisiu, aby zvýšila podporu nezávislých médií;
7.	naliehavo vyzýva Turecko, aby okamžite prestalo využívať administratívne bezpečnostné kódy N-82 a G-87, prijímalo individuálne odôvodnené rozhodnutia podliehajúce nezávislému súdnemu preskúmaniu a umožnilo svojvoľne vyhosteným osobám návrat;
8.	vyzýva PK/VP a Komisiu, aby systematicky upozorňovali na tieto obavy v politickom dialógu s Tureckom a aby zvážili cielené opatrenia, ak by toto zneužívanie pretrvávalo;
9.	poveruje svoju predsedníčku, aby postúpila toto uznesenie Rade, Komisii, PK/VP, členským štátom, ako aj vláde a parlamentu Turecka.

